ALLA TAL-ĦAJJIN – It-32 Ħadd matul is-sena Ċ – 10 ta' Novembru 2019 It-32 Ħadd Matul is-Sena ALLA TAL-ĦAJJIN 2 Malakija 7: 1-2, 9-14; Salm 16; 2 Tessalonkin 2: 16-3,5; Luqa 20: 27-38 Il-Vanġelu Il-Qawmien mill-Imwiet Mela resqu fuqu xi wħud mis-Sadduċej, dawk li jiċħdu l-qawmien mill-imwiet, u staqsewh: "Mgħallem," qalulu,"Mosè ħallielna miktub, 'Jekk wieħed imutlu ħuh miżżewweġ u dan ikun bla tfal, dak ikollu jiżżewweġ l-armla biex inissel ulied lil ħuh.'Issa jkun hemm sebat aħwa, u l-kbir iżżewweġ u miet bla tfal. It-tieni wieħed, u mbagħad it-tielet, f'kelma waħda, is-sebgħa li kienu, ħadu l-armla, u mietu bla ma ħallew tfal. Fl-aħħar mietet il-mara wkoll. Issa din, fil-qawmien ta' l-imwiet, mart min minnhom tkun? Għax is-sebgħa jkunu żżewwġuha." Weġibhom Ġesù: "Il-bnedmin f'din id-dinja jiżżewwġu u jżewwġu; imma dawk li jkun jistħoqqilhom jgħaddu għad-dinja l-oħra u jqumu mill-imwiet, dawn la jżewwġu u lanqas jiżżewwġu. Għax anqas jistgħu jmutu iżjed, għaliex ikunu bħall-anġli, u huma wlied Alla ladarba qamu mill-imwiet. U li l-mejtin iqumu, Mosè wkoll urieh, fir-rakkont tax-xitla ta' l-għollieq, għax lill-Mulej isejjaħlu Alla ta' Abraham, Alla ta' Iżakk, u Alla ta' Ġakobb. Issa Hu m'huwiex Alla tal-mejtin, iżda tal-ħajjin, għax għalih kulħadd jgħix." Il-Ħsieb Ninsabu fix-xahar li fih niftakru fl-għeżież tagħna mejtin. Fix-xahar ta' Novembru bla ma trid tħoss xi ftit niket. Jorbotna ma' dawk li ma għadhomx aktar magħna, li telqu qabilna fil-vjaġġ tagħhom għall-eternitaÏ. U min jaf kemm-il darba għaddew ħsibijiet minn moħħna ta' x'se jsir minn din il-ħajja! Hu m'huwiex Alla tal-mejtin, iżda tal-ħajjin, għax għalih kulħadd jgħix. Huwa fatt importanti li ħafna drabi nagħmlu enfasi kbira fuq il-kelma MEJTIN. U għalhekk noqtlu fina, anki mill-aspett psikoloġiku, kull ħjiel ta' tama għal ħajja oħra. Ġesù llum fil-Vanġelu jitkellem ċar – AĦNA WLIED IL-ĦAJJA. Alla tagħna m'huwiex Alla tal-mejtin iżda tal-ħajjin: "għax għalih kulħadd jgħix." U dan huwa l-mument li għalih irridu naħdmu tul ħajjitna kollha. Aħna wlied il-ħajja u għalhekk irridu, minn din il-ħajja stess, nimpenjaw ruħna u nagħmlu l-investimenti tagħna mhux fuq din l-art iżda fis-sema fejn hu pajjiżna. Meta jkollna l-fidi tagħna msaħħa kapaċi naslu għal dawn il-ħsibijiet, iżda mingħajr il-fidi ma naslu mkien. Ħafna kumplikazzjonijiet u ħsibijiet żejda fil-ħajja tagħna nagħmluhom għax inħaddnu l-prinċipju tas-Sadduċej li ma kinux jemmnu fil-qawmien u għalhekk kollox isir kumplikat u jispiċċa fix-xejn minn dak kollu li ngħaddu minnu f'din il-ħajja. Il-Kelma Fl-Ewwel Qari tal-lum, meħud mit-Tieni Ktieb tal-Makkabej, insibu għall-ewwel darba fit-Testment il-Qadim stqarrija ta' twemmin fil-qawmien mill-imwiet. Fi żmien il-persekuzzjoni ta' Antijoku, il-qtil ta' tant Lhud tajba qajjem fost il-poplu t-tama ta' dan il-qawmien. Is-Salm Responsorjali huwa stqarrija li dawk li jibqgħu fil-liġi tal-Mulej meta jqumu jaraw id-dawl tiegħu. Fit-Tieni Qari għandna silta mit-Tieni ittra ta' San Pawl lit-Tessalonkin fejn San Pawl jissokta jitlob għall-insara tat-Tessalonika biex ifehimhom li ma jistgħux jaslu waħedhom għas salvazzjoni iżda jrid ikun hemm l-għajnuna ta' Alla. Fil-Vanġelu meħud minn San Luqa, għad-domanda " hemm tassew qawmien mill-imwiet? " insibu li t-tweġiba ta' Ġesù mhix waħda mibnija fuq ix-xjenza iżda fuq il-fidi. Il-Ħajja 1. Inti konvint mill-qawmien wara din il-ħajja? 2. Kif qed tgħix il-fidi tiegħek issa? 3. Kemm qed tagħmel investimenti fis-sema? 4. Kemm tassew temmen li l-mixja tagħna fuq din l-art se titkompla mal-Mulej għall-eternitaÏ? Kemm tassew qed tgħix il-Kelma ta' Alla f'dan id-dawl? 5. Alla tiegħek huwa Alla tal-ħajjin jew tal-mejtin? Isma', Mulej, il-kawża ġusta tiegħi, ilqa' l-għajta tiegħi, agħti widen għal talbi li ġej minn xofftejn bla qerq.
ALLA TAL-ĦAJJIN – It-32 Ħadd matul is-sena Ċ – 10 ta' Novembru 2019